Hlina, Alojz, poslanec NR SR (2024-02-13):
Ďakujem pekne, vážený pán predseda, vážené kolegyne, kolegovia, súťažíme o titul najobľúbenejšieho poslanca, tak musím preto niečo urobiť. Vydržte, krátko skúsim, lebo idem s dcérou na večeru, tak budem, priznávam, len zrekapitulujem niektoré veci, ak mi tu jednu vetu dovolí pán predseda povedať. V tom predchádzajúcom zákone sme schválili výrazné zmeny týkajúce sa povoľovaní jadrových elektrární, nech sa páči, vysporiadajte sa všetci tí, ktorí ste zahlasovali za. Čo sa týka tohto návrhu zákona, boli sme uvedení do omylu, lebo ten zákon sem prišiel s tým, že opravujeme niečo, čo pokazil Kollár. Od Kollára nič dobrého, čiže sme s tým celkom boli akože vysporiadaní, že môže byť. Tak to sem prišlo, tak sa vypýtalo aj vlastne skrátené a nakoniec sa to rozrástlo cestou a prišlo to vlastne modifikované za tie tri dni od piatku doteraz, že to otvára ďalšie tri zákony, ak sa nemýlim. Čo už sa mi zdá ako vec, ktorá by stála za nejakú úvahu a aj za nejaký že legislatívny proces, aby sme tu neboli jak vo Fekišovciach, hej, že hlasujeme o niečom, čo nikto ani nevidel. Lebo viete, že teoreticky som to mohol vidieť, ale som si to nepozrel, ale to je, čo tu Ondrej Dostál na to upozornil, že my sme ani teoreticky niektoré veci v zásade ešte predtým nemohli vidieť a už sme o nich hlasovali, čo, uznáte sami, je tak trošku pod dôstojnosť, hej, aj našu vlastnú. Čiže ak si ctíme sami seba, tak by sme mali hrať tú hru aspoň tak vyrovnane, že aby sme nevyzerali ako blbci, keby tu niekto na to pozeral, pardon za ten výraz, tak sa ospravedlňujem. Myslím, že budeme robiť chyby v tomto šturme, upozorňujem na to. Ja viem, že teraz za všetko môže Radičová a teraz zdá sa, že nabiehate na novú linku, že Radičová, opoziční poslanci a prezidentka, čiže to, čo vy pobabrate, tak od nás sa očakáva, aby sme to opravili, lebo ešte bude nám vyčítané, že prečo sme to nemenili. A potom ešte, už keď ani to nepomôže, tak prezidentka, nech sa páči, však nech to poupravuje. Naozaj tieto dva zákony by stáli za širšiu úpravu, obzvlášť po tom, do čoho ste sa pustili, hej, a pustili ste sa, prišli ste sem, opakujem, že treba zmeniť funkčné obdobie zo sedem, je to moc a treba ich vedieť odvolať, treba ich vedieť menovať, treba mať nejaké právomoci, čo v zásade sa javilo ako legitímne, no ale medzitým tam pribudlo niečo, zákon. Vždycky treba spozornieť, keď je to o majetku, hej, a keď sa niečo mení parametricky v týchto oblastiach, a naozaj tam pribudli tri nové články, kde jeden je o, zákon o majetku obcí, zákon o majetku VÚC a myslím, že ten na podporu bývania fondu. Ja sa pristavím pri tých dvoch, definuje sa tam niečo, z hlavy to neviem, či to budem vedieť presne povedať, ale zjednodušene čo to je. Zjednodušene je to to, že je možné to založiť a použiť ako zálohu za, zaručiť za niečo, čo sa stavia, hej, ale je to previazané na ten fond na podporu bývania, to pán minister ma ako keby opravil jak malého chlapca. Ja tomu celkom rozumiem, hej, len rozumiem aj tomu, že existuje aj postupovanie pohľadávok, že existuje aj nákup, predaj, koniec koncov sme to tu už schválili, hej, že sa tu budú nákupcovia, správcovia pohľadávok, proste demokracia a podnikateľské prostredie je aj o tom, že keď si dlžný niekomu, tak na druhý deň sa môže z toho stať, že si už dlžný inému a ten má inú kultúru vymáhania a iné záujmy, hej? A to sa môže stať. Čiže ak otvárame a otvárate, to za to zahlasujete, že môže, môžte založiť školy, môžte založiť starobince, sociálne domy, sociálne ústavy, doteraz ste nemohli, teraz môžte, nech sa páči, zahlasujte za to, hej, preberte tú zodpovednosť, že je možné tým ručiť. Ak je to ošetrené, ak sú všetci s tým úplne komfortní, že nie je tam žiadne riziko, že sa postúpi pohľadávka, že sa niečo to, viete, jak sme my tu zvyknutí, hej, že z bohumilej veci zrazu vznikla čarabara, hej, a tie školy poväčšinou sídlia na krásnych veľkých pozemkoch, majú aj štadióny a neviem čo, to by bolo bytovečiek, čo(?), to by sa zišlo. Takže len upozorňujem na to čiste, úplne komfortný s tým, či všetky obavy sú vyvrátené v tej siahodlhej diskusii, ktorá trvala 14 minút na výbore pre hospodárstvo, a to myslím, že bolo o tej jadrovej energetike, o tomto možno ani tých 14 minút nie. Takže ak máte vyvrátené všetky obavy a ste úplne kľudní, tak s pokojným srdcom za to zahlasujte, ja som len považoval za dôležité to pripomenúť, že do akých vôd sa púšťame a ako, v skrátenom a rýchlom konaní, a že či by to nestálo za nejakú úvahu pribrzdiť, počkať, nechať si to vysvetliť a počuť ubezpečenie: nie, nie, nie, nestane sa nám to, že z nejakej školy, ktorá v Bratislave, by som ju vedel iks, ktoré sú na veľmi dobrých miestach, zrazu tie detiská niekto vyženie a budú nám tuná pred parlamentom štrajkovať, že sa nemajú kde učiť. Ale vy preberáte zodpovednosť, hej, vy viete, vy si za to zahlasujete. Tak len aby ste vedeli. Ďakujem pekne. (Potlesk.)